Deg ixef amenzu, ad d-nefk tibadutin yerzan sumata asegzi n taɣult tasimyutikit akken i tt-id-yefka umselɣi Greimas. Yal anamek ad d-yeslal inumak nniḍen ukud ara yemigared azalen, ama deg tajerrumt neɣ deg tseddast. Ula d tasnamka (sémantique) n tneqqist ad tebḍu ɣef sin yeḥricen deg uḍris askuti: yiwet ad d-tawi ɣef kra n wayen ara yefken azal i tayeḍimant (altérité), ma d tayeḍ ad d-tawi ɣef kra n wayen ara yesbedden tamagit (identité). S snat ntmiḍranin-agi yemgaradeni s’araneɛreḍ ad d-nessegzi aḍris deg uswir-ines adday. Tmiḍrant tamenzut, ad tt-naf deg umecwar yerzan Askuti, anda tinfaliyin-is d yinumak-is ad sbeddent inaw n teyḍimant mgal tamaziɣt d yedles n tmurt n ldzayer. Maca ur yettɣimi ara kan akken acku ad ibeddel weḍris azalen: ula d aṣaḍ ad ibeddel iḥulfan, ad yuɣal almi d tamagit-is d wayen ara t-yesduklen d wat n tmurt-is.